
Text rozhodnutia
Súd: Krajský súd Bratislava Spisová značka: 5Sd/27/2014 Identifikačné číslo súdneho spisu: 1014200289 Dátum vydania rozhodnutia: 17. 09. 2014 Meno a priezvisko sudcu, VSÚ: JUDr. Milota Tóthová ECLI: ECLI:SK:KSBA:2014:1014200289.1 ROZSUDOK V MENE SLOVENSKEJ REPUBLIKY Krajský súd v Bratislave samosudkyňou JUDr. Milotou Tóthovou v právnej veci navrhovateľa X. I., B. F. XXXX/XX, B., proti odporkyni Sociálnej poisťovni ústredie v Bratislave, Ul. 29. augusta č. 8-10, Bratislava, o invalidný dôchodok, takto r o z h o d o l : Súd rozhodnutie odporkyne číslo XXX XXX XXXX X zo dňa 31. októbra 2013 p o t v r d z u j e . Účastníkom náhradu trov konania nepriznáva. o d ô v o d n e n i e : Rozhodnutím číslo XXX XXX XXXX X zo dňa 31. októbra 2013 odporkyňa podľa § 70, § 71 zákona č. 461/2003 Z.z. o sociálnom poistení v znení neskorších predpisov zamietla žiadosť navrhovateľa o invalidný dôchodok zo dňa 16. októbra 2013. Rozhodla tak s odôvodnením, že podľa posudku posudkového lekára Sociálnej poisťovne, pobočky Bratislava zo dňa 16. októbra 2013 navrhovateľ nie je invalidný podľa § 71 ods. 1 zákona č. 461/2003 Z.z. Miera poklesu schopnosti vykonávať zárobkovú činnosť u navrhovateľa je 35%. Navrhovateľ návrhom zo dňa 16.12.2013 žiadal preskúmať toto rozhodnutie odporkyne a poukazoval na nepriaznivý zdravotný stav. Krajský súd preskúmal napadnuté rozhodnutie podľa § 250l a nasl. O.s.p., prejednal návrh navrhovateľky a dospel k záveru, že návrh nie je dôvodný. Krajský súd vykonal dokazovanie výsluchom odporkyne, posudkom posudkového lekára Sociálnej poisťovne pobočka Bratislava zo dňa 16.10.2013, posudkom posudkového lekára Sociálnej poisťovne ústredie Bratislave zo dňa 20.2.2014, oboznámil sa s posudkovým spisom odporkyne a zistil tento skutkový stav. Podľa § 70 ods. 1 zákona č. 461/2003 Z.z. o sociálnom poistení v znení zákona. č. 439/2004 Z.z. poistenec má nárok na invalidný dôchodok, ak sa stal invalidný, získal počet rokov dôchodkového poistenia uvedený v § 72 a ku dňu vzniku invalidity nespĺňa podmienky nároku na starobný dôchodok alebo mu nebol priznaný predčasný starobný dôchodok. Podľa § 71 ods. 1 zákona č. 461/2003 Z.z. o sociálnom poistení poistenec je invalidný, ak pre dlhodobo nepriaznivý zdravotný stav má pokles schopnosti vykonávať zárobkovú činnosť o viac ako 40% v porovnaní so zdravou fyzickou osobou. Podľa § 71 ods. 2 cit. zákona dlhodobo nepriaznivý zdravotný stav je taký zdravotný stav, ktorý spôsobuje pokles schopnosti vykonávať zárobkovú činnosť a ktorý má podľa poznatkov lekárskej vedy trvať dlhšie ako jeden rok. Podľa § 71 ods. 3 cit. zákona pokles schopnosti vykonávať zárobkovú činnosť sa posudzuje porovnaním telesnej schopnosti, duševnej schopnosti a zmyslovej schopnosti poistenca s dlhodobo nepriaznivým zdravotným stavom a telesnej schopnosti, duševnej schopnosti a zmyslovej schopnosti zdravej fyzickej osoby. Pri posudzovaní poklesu schopnosti vykonávať zárobkovú činnosť sa neprihliada na zdravotné postihnutia, ktoré boli zohľadnené na nárok na invalidný výsluhový dôchodok podľa osobitného predpisu. Podľa § 71 ods. 4 cit. zákona pokles schopnosti vykonávať zárobkovú činnosť sa posudzuje na základe a) lekárskych správ a údajov zo zdravotnej dokumentácie zdravotníckeho zariadenia a zhodnotenia liečby s určením diagnostického záveru, stabilizácie ochorenia, jeho ďalšieho vývoja, ďalšej liečby a b) komplexných funkčných vyšetrení a ich záverov, pričom sa prihliada na zostávajúcu schopnosť vykonávať zárobkovú činnosť, zostávajúcu schopnosť prípravy na povolanie, možnosti poskytnutia pracovnej rehabilitácie alebo rekvalifikácie. Podľa § 71 ods. 6 cit. zákona miera poklesu schopnosti vykonávať zárobkovú činnosť v percentách sa určuje podľa druhu zdravotného postihnutia, ktoré je rozhodujúcou príčinou dlhodobo nepriaznivého zdravotného stavu, a so zreteľom na závažnosť ostatných zdravotných postihnutí. Podľa § 71 ods. 7 cit. zákona jednotlivé percentuálne miery poklesu schopnosti vykonávať zárobkovú činnosť sa nesčítavajú. Podľa § 71 ods. 8 cit. zákona mieru poklesu schopnosti vykonávať zárobkovú činnosť určenú podľa odseku 6 možno zvýšiť najviac o 10%, ak závažnosť ostatných zdravotných postihnutí ovplyvňuje pokles schopnosti vykonávať zárobkovú činnosť. Na určenie zvýšenia hodnoty sa vychádza z predchádzajúceho výkonu zárobkovej činnosti, dosiahnutého vzdelania, skúsenosti a schopnosti rekvalifikácie. Obdobne to platí, ak pokles schopnosti vykonávať zárobkovú činnosť je dôsledkom viacerých zdravotných postihnutí podmieňujúcich dlhodobo nepriaznivý zdravotný stav. Hodnotenie miery zhoršenie zdravotného stavu vyžaduje odborné lekárske znalosti a vo veciach dôchodkového poistenia je podľa zákona č. 461/2003 Z.z. o sociálnom poistení lekárska posudková činnosť dôchodkového poistenia zverená posudkovému lekárovi sociálneho poistenia príslušnej pobočky a posudkovému lekárovi sociálneho poistenia ústredia (153 ods. 5 zákona č. 461/2003 Z.z.). Posudkový lekár Sociálnej poisťovne pobočka Bratislava v posudku zo dňa 16.10.2013 uviedol, že navrhovateľ trpí na choroby a to radikulopatiu kompresívnu L4 vľavo na podklade lézie intervertebrálnych diskov L3/4, L4/5, degeneratívne zmeny chrbtice, koxartrózu obojstrannú II. stupeň (RTG), artériovú hypertenziu I-II WHO / ISH so stredným kardiovaskulárnym rizikom a gonartrózu II. stupňa. Konštatoval, že u navrhovateľa je anamnéza bolesti chrbta subjektívne intenzívnej. Navrhovateľ bol hospitalizovaný od 23.5.2013 do 5.6.2013 na chirurgickom oddelení počas ktorej bola realizovaná infúzna analgetická a rehabilitačná liečba s pokračovaním na hospitalizácie v liečebni pre dlhodobo chorých od 5.6.2013 do 17.6.2013, liečba mala čiastočne dobrý efekt. Boli potvrdené degeneratívne zmeny na chrbtici vrátane diskopatií s radikulárnym syndrómom v oblasti L4 vľavo. V septembri 2013 neurológ potvrdil radikulárny iritačný syndróm v oblasti L5, reflexy na končatinách sú výbavné, pyramídové javy iritačné a zánikové sú neprítomné, chôdza I, II s oporou palice, poruchu statodynamiky chrbtice s maximom LS s tuhým paravertebrálnym svalstvom, Lasseque obojstranne od 50°, citlivosť je neporušená a svalová sila je v norme. Je prítomný esenciálny tremor najmä rúk, ale nie v kľude. Rozhodujúcim zdravotným postihnutím u navrhovateľa sú degeneratívne zmeny na chrbtici a medzistavcových platničkách s miernym funkčným postihnutím, s prejavmi nervového a svalového dráždenia (napr. cervikokraniálny syndróm, cervikobrachiálny syndróm, lumbálny, lumbosakrálny syndróm, syndróm sakroiliakálneho skĺbenia, blokády stavcov) slabosť svalového korzetu, obmedzenie pohybu v postihnutom úseku (kapitola XV., oddiel E, položka 3.b) prílohy č. 4 zákona č. 461/2003 Z.z.) kde mieru poklesu schopnosti vykonávať zárobkovú činnosť u navrhovateľa stanovil na 35%, čo predstavuje hornú hranicu percentuálneho rozpätia pri danej položke. Konštatoval, že ostatné ochorenia navrhovateľa nie sú posudkovo významné. Navrhovateľ nie je invalidný podľa § 71 ods. 1 zákona č. 461/2003 Z.z. o sociálnom poistení. Posudkový lekár Sociálnej poisťovne ústredie Bratislava v posudku zo dňa 20.2.2014 uviedol, že navrhovateľ trpí na dorzalgie, koxatrózu obojstrannú II. stupeň (RTG), artériovú hypertenziu I-II WHO / ISH so stredným kardiovaskulárnym rizikom, gonartrózu II. stupňa a depresívnu poruchu. Uviedol, že navrhovateľ bol na akútne lumbago preliečený na chirurgickom oddelení a na oddelení dlhodobo chorých od 5.6.2013 do 17.6.2013, žiadne objektívne vyšetrenie nezdokumentovalo útlakové poškodenie nervového koreňa vľavo. Zrealizované následné vyšetrenia neurológom nepotvrdili útlakové poškodenie nervu, potvrdili lumboischialgický symdróm s dráždením nervového koreňa L5, striedavo na ľavej a pravej končatine. Pri kontrolnom neurologickom vyšetrení v novembri a decembri 2013 bol zistený rovnaký diagnostický stav ako v septembri 2013. Preložené algeziologické nálezy sú s objektívne nepotvrdeným poškodením ani dráždením nervového koreňa L4, L5, záver algeziológa o zmiešanej bolesti somatickej, psychickej a neurogénnej nie je zdokumentovaný objektívnymi klinickými príznakmi, algeziologická liečba trvá krátko od 15. januára 2014 a preto odporúčanie algeziológa „pracovať“ na zlepšení sociálnej situácie invalidným dôchodkom považoval posudkový lekár za neadekvátne. Ostatné odborné lekárske nálezy ortopéda, oftalmológa a psychiatra sú posudkovo nevýznamné, psychiatrické nálezy preukazujú depresívnu poruchu stredne ťažkého stupňa, objektívne potvrdenú vyšetrením ambulantnou formou dňa 29. októbra 2013, liečba trvá a neboli vyčerpané všetky možnosti daného ochorenia. Posudkový lekár zároveň poukázal na to, že ak by toto ochorenie bolo samostatne posudzované ako rozhodujúce zdravotné postihnutie, vzhľadom na dĺžku trvania nespĺňa kritériu dlhodobo nepriaznivého zdravotného stavu. Rozhodujúcim zdravotným postihnutím u navrhovateľa sú degeneratívne zmeny na chrbtici a medzistavcových platničkách s miernym funkčným postihnutím, s prejavmi nervového a svalového dráždenia, slabosť svalového korzetu, obmedzenie pohybu v postihnutom úseku (kapitola XV., oddiel E, položka 3.b) prílohy č. 4 zákona č. 461/2003 Z.z.) kde mieru poklesu schopnosti vykonávať zárobkovú činnosť u navrhovateľa stanovil na 35% s odôvodením, že bolesť chrbta, lumboischialgický syndróm s vyžarovaním bolesti do ľavej nohy nepodmieňuje mieru poklesu schopnosti vykonávať zárobkovú činnosť o viac ako 35%. Navrhovateľ nie je invalidný podľa § 71 ods. 1 zákona č. 461/2003 Z.z. o sociálnom poistení. Navrhovateľ sa na pojednávanie súdu dňa 17.9.2014 napriek riadnemu predvolaniu nedostavil, svoju neúčasť na ňom neospravedlnil a ani nepožiadal o odročenie tohto pojednávania, a preto súd podľa § 101 ods. 2 Občianskeho súdneho poriadku (ďalej len O.s.p.) vec prejednal v jeho neprítomnosti. Zástupkyňa odporkyne vzhľadom na zhodné závery posudkov posudkových lekárov žiadala napadnuté rozhodnutie ako vecne správne potvrdiť. Posudkový lekár sociálneho poistenia Sociálnej poisťovne pobočka Bratislava ako aj posudkový lekár sociálneho poistenia Sociálnej poisťovne ústredie Bratislava vo svojich vyššie uvedených posudkoch sa vysporiadali s lekárskymi nálezmi nachádzajúcimi sa v zdravotnej dokumentácii navrhovateľa a dospeli k zhodnému názoru, že súčasný zdravotný stav navrhovateľa nespĺňa zdravotné podmienky na priznanie invalidity podľa § 71 ods. 1 zákona č. 461/2003 Z.z. o sociálnom poistení. U navrhovateľa je konštatovaná anamnéza bolesti chrbta subjektívne intenzívnej. Pre akútne lumbago bol preliečený na chirurgickom oddelení a na oddelení dlhodobo chorých od 5.6.2013 do 17.6.2013, avšak žiadne objektívne vyšetrenie nezdokumentovalo útlakové poškodenie nervového koreňa vľavo. Taktiež následné vyšetrenia neurológom nepotvrdili útlakové poškodenie nervu, bol potvrdený lumboischialgický symdróm s dráždením nervového koreňa L5, striedavo na ľavej a pravej končatine a pri kontrolnom neurologickom vyšetrení v novembri a decembri 2013 bol zistený rovnaký diagnostický stav ako v septembri 2013. Algeziologické nálezy nepotvrdili poškodenie ani dráždenie nervového koreňa L4, L5. Ostatné ochorenia navrhovateľa nie sú posudkovo významné a odborné lekárske nálezy ortopéda, oftalmológa a psychiatra sú posudkovo nevýznamné. Psychiatrické nálezy preukazujú depresívnu poruchu stredne ťažkého stupňa, ktorá bola objektívne potvrdená vyšetrením ambulantnou formou dňa 29. októbra 2013, liečba trvá a neboli vyčerpané všetky možnosti daného ochorenia. V prípade, že by psychiatrické ochorenie malo byť samostatne posudzované ako rozhodujúce zdravotné postihnutie, vzhľadom na dĺžku trvania nespĺňa kritériu dlhodobo nepriaznivého zdravotného stavu. Rozhodujúcim zdravotným postihnutím u navrhovateľa sú degeneratívne zmeny na chrbtici a medzistavcových platničkách s miernym funkčným postihnutím, s prejavmi nervového a svalového dráždenia, slabosť svalového korzetu, obmedzenie pohybu v postihnutom úseku (kapitola XV., oddiel E, položka 3.b) prílohy č. 4 zákona č. 461/2003 Z.z.) kde mieru poklesu schopnosti vykonávať zárobkovú činnosť u navrhovateľa posudkoví lekári zhodne stanovili na 35%. Navrhovateľ nie je invalidný podľa § 71 ods. 1 zákona č. 461/2003 Z.z. o sociálnom poistení. Zistenia posudkových lekárov neboli spochybnené ani v súdnom konaní. Závery posudkov posudkových lekárov sú odborné, presvedčivé, náležite zdôvodnené a súd nezistil rozpor medzi ich závermi a zisteným skutočným stavom. V prípade, že sa zdravotný stav navrhovateľa zmení, navrhovateľ môže novou žiadosťou požiadať o invalidný dôchodok. Súd preto z vyššie uvedených dôvodov napadnuté rozhodnutie číslo XXX XXX XXXX X zo dňa 31. októbra 2013 podľa § 250q ods. 2 O.s.p. ako vecne správne potvrdil. O trovách konania súd rozhodol podľa § 250k ods. 1 v spojení s § 250l ods. 2 O.s.p. .Navrhovateľ nebol v konaní úspešný, preto mu súd trovy konania nepriznal a odporkyni trovy konania neprislúchajú. Poučenie: Proti tomuto rozsudku je možné podať odvolanie do 15 dní odo dňa jeho doručenia na Krajskom súde v Bratislave. V odvolaní sa má popri všeobecných náležitostiach /§ 42 ods. 3/ uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha. /§ 205 ods.1 O.s.p./

